- Hindi News
- National
- चार साल से अटकी सड़क का घटिया निर्माण करवा रहा था ठेकेदार, ग्रामीणों ने रुकवाया
चार साल से अटकी सड़क का घटिया निर्माण करवा रहा था ठेकेदार, ग्रामीणों ने रुकवाया
ग्रामीण बोले- लंबे समय बाद बन रही सड़क, कैसे बर्दाश्त करें लापरवाही
अधिकारी बोले- नई तकनीक से बनाई जा रही सड़क, समय लगता है
भास्कर संवाददाता | इंदरगढ़
कहा जाता है कि विकास का रास्ता भी सड़क से होकर गुजरता है लेकिन लेट लतीफी तथा घटिया निर्माण कार्य होने के चलते यही सड़कें ग्रामीणों के लिए परेशानी का कारण बन रही हैं। कहीं पर सड़कों निर्माण सालों से रुका पड़ा है ताे कहीं पर सड़कें इतनी घटिया बन रही हैं एक साल भी नहीं चल सकती। ग्रामीण घटिया निर्माण कार्य की शिकायत भी करते हैं लेकिन होता कुछ नहीं है। ऐसा ही मामला ग्राम भोवई बुजुर्ग में सामने आया। यहां बन रही सड़क पर ग्रामीणों ने आपत्ति जताते हुए सड़क का निर्माण रुकवा दिया। ग्रामीण इस बात पर अड़े हैं कि सड़क का निर्माण निर्धारित मापदंडों के अनुसार होना चाहिए। ग्रामीण इस बात से भी नाराज हैं कि पहले तो सड़क का निर्माण चार साल तक अटका रहा अब सड़क बनाई भी जा रही है तो गुणवत्ताहीन निर्माण किया जा रहा है। हालांकि यह कोई पहला मामला नहीं है जब ग्रामीण सड़क बनाने बाले ठेकेदारों की मनमानी तथा घटिया निर्माण के विरोध में खड़े हुए हों। हालांकि इस बार अधिकारी नई तकनीक से सड़क बनने की बात कह रहे हैं।
ग्रामीण चुनाव का कर चुके बहिष्कार
ग्राम जसमंतपुरा व जरौली गांव के ग्रामीण गांव में सड़क बनाए जाने की मांग को लेकर विधानसभा चुनाव का बहिष्कार कर चुके हैं। वहीं ग्राम आनंदपुर के ग्रामीणों ने लोकसभा चुनाव का बहिष्कार करने का निर्णय लिया था। बाद में विधायक प्रदीप अग्रवाल के आश्वासन के बाद दोपहर बाद मतदान हो सका था। इसी प्रकार 92 लाख की लागत से बनाई जा रही पहारी रावत से जसवंतपुर प्रधानमंत्री ग्राम सड़क पर घटिया निर्माण कार्य किया जा रहा है। इस सड़क पर बनाई गई पुलिया अभी से दरकने लगी है। इनमें न केवल टूटे हुए पाइपों का उपयोग किया गया बल्कि निर्माण कार्य की गुणवत्ता पर भी ग्रामीणों ने सवाल खड़े किए हैं।
कब-कब विरोध में आए ग्रामीण
इससे पहले ग्रामीणों द्वारा पूर्व प्रधानमंत्री ग्राम सड़क योजना के तहत ग्राम दोहर से ग्राम आनंदपुर तक 1 करोड़ 22 लाख की लागत से 2.2 किमी लम्बी बनने बनाई जाने बाली सड़क के दौरान ठेकेदार द्वारा की जाने बाली मनमानी के प्रति विरोध जता चुके हैं। इस मामले में इंदरगढ़ टीआई वायएस तोमर को पुलिस बल के साथ निर्माण स्थल पर पहुंचकर ग्रामीणों को समझाइश देनी पड़ी थी। टीआई ने ठेकेदार द्वारा मिट्टी भराव के लिए मनमाने तरीके से किसानों के खेतों में खोदी गई खंतियों को दुबारा न खोदने की हिदायत भी दी थी। जबकि अभी कुछ दिन पूर्व ही लगभग डेढ़ करोड़ की लागत से तीन किमी लंबी सड़क के निर्माण की घटिया गुणवत्ता को लेकर जरौली के ग्रामीणों ने सड़क निर्माण के प्रति नाराजगी जताई थी और काम बंद करवाने सड़क पर आ गए थे। यहां ग्रामीण तब और भड़क गए थे जब ठेकेदार ने ग्रामीणों से यह कह दिया हम सबको कमीशन बांटते हैं। इसलिए सड़क ऐसी ही बनेगी।
सड़क निर्माण बेहद घटिया दर्जे का हो रहा
सड़क का निर्माण कार्य बहुत ही घटिया दर्जे का हो रहा है। इसलिए बनने के साथ ही सड़क उखड़ने लगी है। हम लगातार इस विषय में अधिकारियों को अवगत करा रहे हैं लेकिन कोई नहीं सुन रहा। राहुल भैया, ग्राम भोबई बुजुर्ग
बनने के चंद दिनों बाद ही उखड़ गई सड़क
जो सड़क चार-पांच साल पहले बननी थी वह अब बनाई जा रही है। लेकिन सड़क का निर्माण खराब होने से हम गांव बालों को तकलीफ हो रही है। चंद दिनों बाद यह उखड़ जाएगी फिर हमारी कौन सुनेगा। शिवम शर्मा, भोबई बुजुर्ग
इंजीनियर लगातार निरीक्षण कर रहे हैं
किसी भी सड़क का निर्माण कार्य घटिया नहीं हो रहा है। गांव बालों को तकनीकी जानकारी तो होती नहीं है। बस सड़क बनते ही उसे घटिया बताने लगते हैं। ग्राम भोबई बुजुर्ग के ग्रामीणों को समझाया है और हमारे इंजीनियर भी लगातार निरीक्षण कर रहे हैं। ग्राम जरौली कोल्ड मिक्स तकनीक से बनाई जा रही सड़क में डामर को सेट होने थोड़ा समय लगता है। वहां भी गांव बालों को बताया गया है। एके जैन, महाप्रबंधक, प्रधानमंत्री ग्राम सड़क योजना, दतिया
सड़क में हो रहे घटिया निर्माण को दिखाता ग्रामीण।
ग्राम भोवई में घटिया सड़क निर्माण को लेकर विभागीय अधिकारियों से नाराजगी जताते हुए ग्रामीण।
tgl_Latn sot_Latn hin_Deva hin_Deva hin_Deva hin_Deva npi_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva